România îşi doreşte ca SUA să devină principalul partener economic din zona non-euro, a declarat premierul Marcel Ciolacu, miercuri, în cadrul întâlnirii cu reprezentanţi ai Consiliului de Afaceri Americano-Român (AMRO).
Delegaţia AMRO a fost constituită din reprezentanţi ai unor importante companii din domeniul infrastructurii, securităţii cibernetice, medical şi farmaceutic, bancar, asigurări, industria de armament şi apărare.
"Sper să găsim, împreună, cele mai bune soluţii pentru a dezvolta, de exemplu, piaţa serviciilor din România, mai ales pe cele de sănătate şi educaţie, unde SUA deţin cel mai bun know-how în prezent", a afirmat Ciolacu, citat într-un comunicat al Guvernului.
Şeful Executivului a arătat că România oferă multiple oportunităţi pentru investiţii, în condiţiile în care dispune de importante fonduri europene şi, totodată, are de realizat reforme profunde asumate prin PNRR şi prin procesul de aderare la OCDE, precizează sursa citată.
"Oamenii de afaceri se pot implica în domenii foarte diverse, de la digitalizarea sectorului public, la dezvoltarea de servicii, producerea de energie verde sau infrastructură", se arată în comunicat.
Potrivit prim-ministrului, ţara noastră şi-a asumat alocarea a 2,5% din PIB pentru înzestrarea armatei, dar eforturile statului român se vor îndrepta către realizarea acelor achiziţii care vor aduce şi o multiplicare în economia autohtonă.
La întâlnire au mai participat din partea Guvernului ministrul Economiei, antreprenoriatului şi turismului, Radu Oprea, ministrul Investiţiilor şi proiectelor europene, Adrian Câciu, ministrul Sănătăţii, Alexandru Rafila, ministrul Energiei, Sebastian Burduja, ministrul Cercetării, inovării şi digitalizării, Bogdan Ivan, şi şeful Cancelariei prim-ministrului, Mihai Ghigiu.
****